Gematologik va onkologik kasalliklarga chalingan bemorlarni yanada qo‘llab-quvvatlash chora-tadbirlari to‘g‘risida

Gematologik va onkologik kasalliklarga chalingan bemorlarni yanada qo‘llab-quvvatlash hamda O‘zbekiston Respublikasi Prezidentining “Aholiga gematologiya va onkologiya xizmatlarini ko‘rsatish tizimini yanada takomillashtirish to‘g‘risida” 2021-yil 27-maydagi PQ-5130-son qarori ijrosini ta’minlash maqsadida Vazirlar Mahkamasi qaror qiladi:
 1. Quyidagilar:
 a) O‘zbekiston Respublikasi Prezidentining “Aholiga gematologiya va onkologiya xizmatlarini ko‘rsatish tizimini yanada takomillashtirish to‘g‘risida” 2021-yil 27-maydagi PQ-5130-son qaroriga muvofiq:
 Respublika ixtisoslashtirilgan gematologiya ilmiy-amaliy tibbiyot markazi huzurida Bolalar gematologiyasi, onkologiyasi va klinik immunologiyasi markazi tashkil etilganligi;
 2022-yil 1-yanvardan boshlab Bolalar gematologiyasi, onkologiyasi va klinik immunologiyasi markazi Respublika ixtisoslashtirilgan gematologiya ilmiy-amaliy tibbiyot markazi tarkibidan chiqarilib, mustaqil markaz sifatida faoliyat yuritishi belgilanganligi;
 bemorlarning onkologiya va gematologiyaga ixtisoslashtirilgan davlat tibbiyot muassasalari yo‘llanmalari asosida pozitron-emission tomografiya tekshiruvidan o‘tishi bilan bog‘liq xarajatlar O‘zbekiston Respublikasi Davlat budjetidan qoplab berilishi bo‘yicha tartib belgilanganligi;
 onkologik va gematologik bemorlarning Qoraqalpog‘iston Respublikasi va viloyatlardan respublika ixtisoslashtirilgan markazlariga temir yo‘l va aviatransport vositalari orqali kelishi bilan bog‘liq xarajatlar tegishli mahalliy budjetlar mablag‘lari hisobidan to‘liq qoplab berilishi;
 b) Vazirlar Mahkamasining “Aholiga gematologiya xizmatlarini ko‘rsatish uchun qulay sharoitlar yaratish to‘g‘risida” 2021-yil 3-avgustdagi 492-son qarori bilan Respublika ixtisoslashtirilgan gematologiya ilmiy-amaliy tibbiyot markazi bino va inshootlarida moslashtirish va qo‘shimcha qurilish ishlari amalga oshirilishi belgilanganligi hamda zarur mablag‘lar ajratilganligi ma’lumot uchun qabul qilinsin.
 2. O‘zbekiston Respublikasi Sog‘liqni saqlash vazirligi 2022-yil 1-yanvardan boshlab Bolalar gematologiyasi, onkologiyasi va klinik immunologiyasi markazini (keyingi o‘rinlarda — Markaz) Respublika ixtisoslashtirilgan gematologiya ilmiy-amaliy tibbiyot markazi tarkibidan chiqarilib, mustaqil markaz sifatida faoliyat yuritishini ta’minlasin.
 3. Quyidagilar Markaz faoliyatining asosiy yo‘nalishlari etib belgilansin:
 bolalarda gematologik, onkologik va klinik immunologik kasalliklarni barvaqt aniqlash, tashxis qo‘yish va davolashni xalqaro standartlarga muvofiq amalga oshirish;
 sohada yuqori texnologiyalarga asoslangan fundamental, innovatsion va ilmiy-amaliy tadqiqotlar olib borish;
 ilg‘or xorijiy tajriba asosida bolalar gematologiyasi va onkologiyasi hamda klinik immunologiya yo‘nalishi bo‘yicha mutaxassislarni tayyorlash, qayta tayyorlash va malakasini oshirish;
 gematologik va onkologik kasalliklarga chalingan bolalarga palliativ tibbiy xizmat ko‘rsatish;
 nufuzli xorijiy tibbiyot markazlari bilan xalqaro hamkorlikni amalga oshirish.
 4. Belgilansinki:
 a) Markaz:
 yuridik shaxs maqomiga ega bo‘lgan davlat tibbiyot muassasasi hisoblanadi, O‘zbekiston Respublikasining Davlat gerbi tasviri tushirilgan va o‘z nomi davlat tilida yozilgan muhrga va blankalarga, mustaqil balansga, shaxsiy g‘azna hisobvaraqlariga ega bo‘ladi;
 Qoraqalpog‘iston Respublikasi va viloyatlar bolalar ko‘p tarmoqli tibbiyot markazlarining Bolalar gematologiyasi va onkologiyasi bo‘limlari Markazning tashkiliy-metodik hududiy bo‘linmalari hisoblanadi;
 faoliyatiga O‘zbekiston Respublikasi Sog‘liqni saqlash vazirligining respublika ixtisoslashtirilgan tibbiyot markazlarining faoliyatini yuritish bilan bog‘liq amaldagi tartiblar tatbiq etiladi;
 b) Markazga Vazirlar Mahkamasi bilan kelishgan holda O‘zbekiston Respublikasi sog‘liqni saqlash vaziri tomonidan lavozimga tayinlanadigan va lavozimdan ozod etiladigan direktor rahbarlik qiladi.
 5. O‘zbekiston Respublikasi Sog‘liqni saqlash vazirligi:
 2021-yil 20-dekabrga qadar respublika va viloyat miqyosida bolalar gematologiyasi, onkologiya va klinik immunologiyasi yo‘nalishidagi tibbiy xizmatlar hajmi va turi bo‘yicha tibbiy yordam ko‘rsatish tartibini tasdiqlasin;
 2021-yil 20-dekabrga qadar Markazning tuzilmasi va ustavini hamda uning hududiy bo‘linmalari to‘g‘risidagi namunaviy nizomni tasdiqlasin;
 2021-yil 25-dekabrga qadar Moliya vazirligi hamda Bandlik va mehnat munosabatlari vazirligi bilan birgalikda Markazning faoliyat yo‘nalishini inobatga olgan holda barcha yuqori texnologik ixtisoslashgan tibbiy xizmat ko‘rsatishni ta’minlash nuqtai nazardan shtat normativlarini tasdiqlasin;
 2021-yil 1-noyabrga qadar Investitsiya va tashqi savdo vazirligi hamda Moliya vazirligi bilan birgalikda Markaz Onkogematologik va davolash qiyin bo‘lgan kasalliklarga chalingan bemorlarni sog‘lomlashtirishga ko‘maklashish jamg‘armasi hamda investitsiya dasturlari doirasida iqtisod qilingan mablag‘lar hisobidan tibbiy texnika va buyumlar bilan jihozlanishini ta’minlasin.
 6. O‘zbekiston Respublikasi Bosh vazirining o‘rinbosari B.A. Musayev Iqtidorli va malakali tibbiyot mutaxassislarini qo‘llab-quvvatlash hamda tibbiyot muassasalariga jalb qilish jamg‘armasi mablag‘lari hisobidan Markazga tajribali xorijlik mutaxassislar rahbarlik lavozimlariga jalb qilinishini ta’minlasin.
 7. Quyidagilar:
 Bolalar gematologiyasi, onkologiyasi va klinik immunologiyasi markazi faoliyatini samarali tashkil etish va rivojlantirish, salohiyatli kadrlar bilan ta’minlash hamda jihozlash konsepsiyasi (keyingi o‘rinlarda — Konsepsiya) 1-ilovaga muvofiq;
 Bolalar gematologiyasi, onkologiyasi va klinik immunologiyasi xizmatini yanada rivojlantirish bo‘yicha chora-tadbirlar dasturi 2-ilovaga muvofiq;
 hududlardan respublika bosh tibbiyot tashkilotlariga temir yo‘l yoki aviatransport vositalari orqali bepul kelishni ta’minlovchi vaucher shakli va uni rasmiylashtirish tartibi, tibbiyot tashkilotlari tomonidan taqdim etilgan vaucherlar asosida rasmiylashtirilgan yo‘l chiptalari hisobotini umumlashtirish tartibini nazarda tutuvchi Onkologik va gematologik bemorlarning hududlardan onkologiya va gematologiyaga ixtisoslashtirilgan yo‘nalishlar bo‘yicha respublikaning bosh tibbiyot tashkilotlariga temir yo‘l va aviatransport vositalari orqali kelishi bilan bog‘liq xarajatlarni qoplab berish tartibi to‘g‘risidagi nizom 3-ilovaga muvofiq;
 onkologik va gematologik bemorlarning yo‘llanma asosida davlat va nodavlat tibbiyot tashkilotlarida pozitron-emission tomografiya tekshiruvidan o‘tishi bilan bog‘liq xarajatlarni O‘zbekiston Respublikasi Davlat budjeti mablag‘lari hisobidan qoplab berish tartibini nazarda tutuvchi Onkologik va gematologik bemorlarga yo‘llanma asosida pozitron-emission tomografiya tekshiruvidan o‘tish bilan bog‘liq xarajatlarni qoplab berish tartibi to‘g‘risidagi nizom 4-ilovaga muvofiq tasdiqlansin.
 8. Qoraqalpog‘iston Respublikasi Vazirlar Kengashi va viloyatlar hokimliklari 2021-yil 1-noyabrdan boshlab onkologik va gematologik bemorlarning hududlardan respublika ixtisoslashtirilgan markazlariga temir yo‘l va aviatransport vositalari orqali kelishi bilan bog‘liq xarajatlar tegishli mahalliy budjet mablag‘lari hisobidan moliyalashtirilishi uchun 2021-yil mahalliy budjetlarining qo‘shimcha mablag‘lari hisobidan ajratilishini va kelgusi yillarda budjet parametrlarini shakllantirishda mazkur tadbirlarni moliyalashtirish uchun zarur mablag‘lar nazarda tutilishini ta’minlasin.
 9. O‘zbekiston Respublikasi Sog‘liqni saqlash vazirligi ikki hafta muddatda:
 Transport vazirligi bilan birgalikda hududlardan onkologiya va gematologiyaga ixtisoslashtirilgan yo‘nalishlari bo‘yicha respublikaning bosh tibbiyot tashkilotlariga temir yo‘l yoki aviatransport vositalari orqali bepul keluvchi bemorlar uchun yo‘l chiptalarini rasmiylashtirishga asos bo‘luvchi maxsus vaucher shaklini;
 Moliya vazirligi bilan birgalikda davlat budjeti mablag‘lari hisobidan tibbiy yordam ko‘rsatiladigan imtiyozli toifaga kiruvchi bemorlarning davlat va nodavlat tibbiyot tashkilotlarida bepul pozitron-emission tomografiya tekshiruvini tashkil etish uchun maxsus yo‘llanma beriladigan kasalliklar ro‘yxatini tasdiqlasin.
 10. O‘zbekiston Respublikasi Moliya vazirligi Sog‘liqni saqlash vazirligi bilan birgalikda bir oy muddatda onkologik va gematologik bemorlarga yo‘llanma asosida pozitron-emission tomografiya tekshiruvidan o‘tish bilan bog‘liq xarajatlarni qoplab berish uchun 2021-yilda respublika budjetidan Sog‘liqni saqlash vazirligiga ajratilgan mablag‘lar doirasida va 2022-yildan boshlab O‘zbekiston Respublikasi Davlat budjeti parametrlarini shakllantirishda mazkur tadbirlarni moliyalashtirish uchun zarur mablag‘larni nazarda tutsin.
 11. Vazirlar Mahkamasining “O‘zbekiston Respublikasi Sog‘liqni saqlash a’lochisi” ko‘krak nishonini ta’sis etish to‘g‘risida” 2006-yil 5-oktabrdagi 209-son qarorining 3-bandi quyidagi tahrirda bayon etilsin:
 “3. O‘zbekiston Respublikasi Markaziy banki huzuridagi “Davlat belgisi” DUK O‘zbekiston Respublikasi Sog‘liqni saqlash vazirligining buyurtmanomasi bo‘yicha belgilangan tartibda “O‘zbekiston Respublikasi sog‘liqni saqlash a’lochisi” ko‘krak nishonlari va ularga guvohnoma blankalari tayyorlanishini ta’minlasin”.
 12. O‘zbekiston Respublikasi Sog‘liqni saqlash vazirligi manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 13. Mazkur qarorning bajarilishini nazorat qilish O‘zbekiston Respublikasi Bosh vazirining ijtimoiy rivojlantirish masalalari bo‘yicha o‘rinbosari B.A. Musayev va O‘zbekiston Respublikasi sog‘liqni saqlash vaziri A.M. Xadjibayev zimmasiga yuklansin.
 O‘zbekisiton Respublikasida aholi, xususan, go‘daklar va bolalar salomatligini muhofaza qilish hamda barkamol va sog‘lom avlod bo‘lib yetishishi imkonini beradigan sifatli sog‘liqni saqlash tizimini tashkil etish, milliy genofondni har tomonlama mustahkamlab borish davlat siyosatining ustuvor yo‘nalishi hisoblanadi.
 Sog‘liqni saqlash tizimida olib borilayotgan keng qamrovli islohotlar aholiga tibbiy xizmat ko‘rsatish samaradorligi, ko‘lami, sifati va qulayligining yil sayin ortib borishiga olib kelmoqda.
 Ko‘rilgan choralar natijasida 2021-yilga kelib birlamchi tibbiy-sanitariya muassasalarida 200 ta ayollar skrining xonalari tashkil etilib, nogironlik bilan tug‘ilish ko‘rsatkichi 30 foizgacha, go‘daklar hamda 5 yoshgacha bolalar o‘rtasidagi o‘lim ko‘rsatkichlari 2018-2019-yillarga nisbatan 1,2 barobargacha kamaydi.
 Respublika bo‘ylab onkologik bemor bolalarga nur terapiyasi uchun amaliyotga 18 ta zamonaviy chiziqli tezlatkichga ega radio va gammaterapevtik uskunalar tatbiq etildi.
 Shu bilan birga, bolalar o‘rtasida gematologik va onkologik kasalliklar bilan kasallanish ko‘rsatkichi ortib bormoqda.
 Xususan, bolalar o‘limi ko‘rsatkichi har 100 ming bolaga nisbatan 9,2 ni tashkil etib, jarohatlanishdan (travmatizm va baxtsiz hodisalar) keyin 2-o‘rinda qolmoqda. Bu ko‘rsatkich AQShda 2,0, Rossiyada 2,8 va Qozog‘istonda 2,7 ni tashkil etadi.
 O‘zbekistonda yiliga o‘rta hisobda 1 300 nafargacha 0 — 18 yosh bo‘lgan bolalarda gematologik va onkologik kasalliklar birinchi bor qayd etilib, jami kasallanganlar soni 100 ming bolaga nisbatan 7,5 ni tashkil etmoqda. Bu ko‘rsatkich AQSh da 17,0, Rossiyada 11,2 va Qozog‘istonda 9,7 ni tashkil etadi.
 1. Bolalarga gematologiya va onkologiya yo‘nalishlari bo‘yicha yuqori texnologik ixtisoslashgan tibbiy xizmat ko‘rsatishda bugungi kunda o‘z yechimini kutayotgan bir qator dolzarb muammo va kamchiliklar saqlanib qolmoqda. Jumladan:
 a) ma’muriy-tashkiliy tuzilma va moddiy-texnika bazasini mustahkamlash sohasida:
 sohaning yaxlit vertikal tizimi tashkil etilmagan;
 respublika bolalar onkologiyasi (115 o‘rin) hamda bolalar gematologiyasi (435 o‘rin) viloyat (tuman, shahar) darajasida ikki yo‘nalishdagi alohida tibbiyot muassasalarida tashkil etilgan bo‘lib, mazkur yo‘nalishdagi bemorlarni davolashda multidissiplinar yondashuv mavjud emas;
 hududiy bolalar gematologiya va onkologiyasi bo‘limlari moslashtirilgan binolarda tashkil etilgan, mazkur infratuzilma quvvatlari mavjud ehtiyojni qanoatlantirmaydi hamda amaldagi sanitariya me’yorlari va qoidalari talablariga to‘liq javob bermaydi — kichik jarrohlik amaliyotlari va tibbiy muolajalarni o‘tkazish xonalari, og‘ir holatdagi bemorlarga tibbiy yordam ko‘rsatish uchun steril palatalar mavjud emas;
 og‘ir bemorlarga yashash sifatini yaxshilash maqsadida palliativ tibbiy xizmat, ularni parvarish qiladigan oila a’zolarini tayyorlash va qo‘llab-quvvatlashga doir dastur va ijro mexanizmi ishlab chiqilmagan.
 b) kadrlar bilan ta’minlanganlik, ilmiy salohiyat va zamonaviy amaliyotlarni tatbiq etish sohasida:
 respublika bo‘yicha jami 83 nafar (har bir hududda o‘rtacha 4 nafar) “bolalar onkologi va gematologi” bo‘yicha mutaxassislar faoliyat yuritadi, ilmiy darajaga ega xodimlar 6 nafarni (1 nafar fan doktori, 5 nafar fan nomzodi) tashkil etadi;
 sohadagi yuqori texnologiyali amaliyotlarning ulushi 10 foizni tashkil etadi, bugungi kunda o‘ta zarur hisoblangan o‘zak hujayra transplantatsiyasi, immunofenotipik, molekulyar-genetik tekshiruvlar kabi zamonaviy diagnostika va davolash usullarini tatbiq etish uchun yetarli shart-sharoitlar mavjud emas;
 soha bo‘yicha ilmiy izlanish va fundamental, amaliy va innovatsion (grant) loyihalarning yo‘qligi soha rivojiga, shuningdek, kasallanish hamda o‘lim ko‘rsatkichlarini kamaytirish borasidagi ishlarga salbiy ta’sir etmoqda.
 v) dori vositalari, tibbiy asbob-uskunalar hamda zarur sarf anjomlari bilan ta’minlanish sohasida:
 gematologik kasalliklarga chalingan bemorlarning dori vositalari bilan ta’minlanishi o‘rtacha 30 foizni, onkologik bemorlar uchun esa 85 foizni tashkil etmoqda;
 dori vositalari bilan qamrab olinmagan gematologik kasallikka chalingan bolalarga bir davo kursi davomida (2 yil) umumiy hisobda 10 ming AQSh dollarigacha, onkologik bemorlarga esa bir davo kursi uchun (7 — 10 kun) 4 mln so‘mgacha mablag‘ sarflamoqda;
 qayd etilgan tibbiyot muassasalarida o‘quv-amaliy va ilmiy laboratoriyalar talab darajasida tashkil etilmagan, zamonaviy laboratoriyalarda diagnostik asbob-uskunalar salmog‘i 45 foizni tashkil etadi, shu bilan birga; laboratoriya materiallari (reaktiv, reagent, butlovchi va sarflash anjomlari va boshqalar) bilan yetarli ta’minlanmagan;
 moliyaviy xarajatlarning asosiy qismi ish xaqiga sarflanib, o‘quv-amaliy va ilmiy laboratoriyalar faoliyatini samarali tashkil etishga yetarli mablag‘ yo‘naltirilmagan.
 g) xalqaro hamkorlik sohasida:
 bugungi kunda Rossiya (D. Rogachev nomidagi Milliy bolalar gematologiya, onkologiya va immunologiyasi ilmiy-tadqiqot markazi), Germaniya (Sharite klinikasi), Koreya (avliyo Mariya gospitali) kabi davlatlar bilan hamkorlik memorandumlari mavjud bo‘lib, uning doirasida faqatgina murakkab tashxisli bemorlar konsultatsiyasi amalga oshiriladi.
 2. Bolalar gematologiyasi, onkologiyasi va klinik immunologiyasi markazi faoliyatini samarali tashkil etish va rivojlantirish, salohiyatli kadrlar bilan ta’minlash va jihozlash konsepsiyasi O‘zbekiston Respublikasi Prezidentining “Aholiga gematologiya va onkologiya xizmatlarini ko‘rsatish tizimini yanada takomillashtirish to‘g‘risida” 2021-yil 27-maydagi PQ-5130-son qarori bilan belgilangan vazifalar asosida ishlab chiqilgan.
 Unga muvofiq 2022-yil 1-yanvardan boshlab Bolalar gematologiyasi, onkologiyasi va klinik immunologiyasi markazi Respublika ixtisoslashtirilgan gematologiya ilmiy-amaliy tibbiyot markazi tarkibidan chiqarilib, mustaqil markaz sifatida faoliyat yuritishi rejalashtirilgan.
 Konsepsiya Jahon sog‘liqni saqlash tashkilotining tavsiyalariga, shuningdek, sog‘liqni saqlash tizimini isloh qilishda katta muvaffaqiyatlarga erishgan ilg‘or mamlakatlar tajribasiga asoslangan yondashuvlarni o‘z ichiga olgan.
 Markazning maqsadlari:
 Markazning moddiy-texnika bazasini mustahkamlash, kadrlar salohiyatini oshirish, bolalarga ko‘rsatiladigan gematologik, onkologik va klinik immunologik tibbiy yordam sifatini xalqaro standartlar darajasigacha ko‘tarish; 
 bolalar gematologiyasi, onkologiyasi va klinik immunologiyasi sohasida ilmiy-amaliy izlanishlarni olib borish;
 bolalarda gemoblastoz, solid o‘smalari, markaziy va periferik nerv tizimi o‘smalari, gematopoetik depressiyalar, irsiy hamda orttirilgan immun va qon kasalliklarini davolashning hamda tibbiy reabilitatsiyaning yangi usullarini ishlab chiqish va tatbiq etish;
 o‘zak hujayralari transplantatsiyasi amaliyotini Markaz faoliyatiga joriy qilish;
 xavfli o‘smalar, shu jumladan, limfoid va gematopoetik xavfli o‘smalar, qon kasalliklari va immun mexanizmlarga ta’sir o‘tkazgan boshqa patologiyalari mavjud bolalarga birlamchi tibbiy-sanitariya yordamini, ixtisoslashgan yuqori texnologik yordam hamda tibbiy reabilitatsiya yordamini ko‘rsatish, shuningdek, bu kabi patologiyalari mavjud bolalarni qonuniy vakili bilan birgalikda sanator davolashni amalga oshirish.
 3. Bolalarga gematologik va onkologik xizmat ko‘rsatishda xalqaro talablarga javob beradigan mutlaqo yangicha yondashuvni shakllantirish maqsadida Bolalar gematologiyasi, onkologiyasi va klinik immunologiyasi markazi jahon standartlariga to‘liq javob beradigan hamda dastlabki bosqichda 240 o‘rinli alohida binoga (keyingi o‘rinlarda — Bino) joylashtiriladi. Shu bilan bir qatorda Qoraqalpog‘iston Respublikasi, viloyatlar ko‘p tarmoqli bolalar tibbiyot markazlari qoshida jami — 345 o‘rinni tashkil etgan bolalar gematologiya, onkologiya va klinik immunologiya bo‘limlari faoliyat yuritadi. Buning natijasida respublika miqiyosida bolalar uchun alohida bo‘lgan 585 statsionar o‘rinli gematologik, onkologik va klinik xizmat ko‘rsatish tashkil etiladi.
 4. Bino korpuslarida bolalar gematologiya, onkologiya va klinik immunologiya kasalliklari aniqlangan bemorlar uchun multiixtisoslashgan xizmat ko‘rsatish maqsadida tarkibida barcha tor mutaxassislardan iborat maslahat poliklinikasi faoliyat yuritadi.
 5. Binoda statsionar sharoitda davolanuvchi bemorlar uchun qabul bo‘limi, tegishli klinik bo‘limlar tashkil etiladi. 
 6. Bino statsionar bo‘limlarida palatalar bir va ikki kishilik bo‘lib, mustaqil sanitariya xonasiga ega bo‘ladi. Palatalarda maxsus konditsioner-ventilatsiya moslamasi yordamida steril holatni saqlovchi mikroiqlim sharoiti yaratiladi. Bu holat, o‘z navbatida, bemorning har xil infeksiyalar bilan muloqotda bo‘lishining oldini olish imkoniyatini yaratadi.
 7. Bino tarkibida jarrohlik bo‘limi, boks xonalaridan tashkil topgan reanimatsiya bo‘limi va alohida steril boks xonali transplantatsiya bo‘limi tashkil etiladi.
 8. Bino statsionar bo‘limlarida muolaja xonasi, qon quyish, kimyoviy dori vositalarini tayyorlash, sternal va endolyumbal punksiya amaliyoti va boshqalar uchun alohida xonalar ajratiladi.
 9. Binoning pastki qavatlarida alohida kunduzgi davolash bo‘limi joylashtiriladi.
 10. Diagnostika yo‘nalishi bo‘yicha odatdagi tadqiqot usullari bilan bir qatorda xalqaro standartlarga mos keladigan quyidagi bo‘limlar — Bolalar gematologiyasi, onkologiyasi va klinik immunologiyasi markazi hamda Respublika ixtisoslashtirilgan gematologiya ilmiy-amaliy tibbiyot markazlari uchun umumiy xizmat qiladigan laboratoriyalar va bo‘limlar tashkil etiladi:
 a) yuqori texnologiyali diagnostika usullari:
 “Yangi formatdagi bakteriologik laboratoriya”;
 “Molekulyar genetika, tsitogenetika va tsitofluometriya laboratoriyasi”;
 “Morfologiya, gistologiya va immunogistokimyo laboratoriyasi”;
 “Immunofenotiplash va HLA genotipi laboratoriyasi”;
 “Immunnokimyo laboratoriyasi”;
 zamonaviy ultratovush diagnostikasi (UZD);
 raqamli rentgen apparati yordamida tekshirish;
 densitometriya tekshiruvi.
 b) maqsadga muvofiqlik va eng maqbul yo‘llarni tanlash tamoyilidan kelib chiqib Markaz rivojlanishining ikkinchi bosqichida quyidagi umumiy xizmat qiladigan bo‘lim va bo‘linmalar uchun yangi binolar quriladi:
 multispiral kompyuter tomografiyasi (MSKT);
 magnit-rezonans tomografiya (MRT);
 nur terapiyasi bo‘limi;
 “O‘zak hujayralari banki”; 
 transplantologiya bo‘limi; 
 “Qon banki” bo‘limi.
 11. Onkogematologiya bemorlari uchun markazlashgan umumiy oziq-ovqat ta’minoti bloki yaratiladi. Mahsulotlarga maxsus issiqlik bilan ishlov beriladi va nur bilan dezinfeksiya qilinadi, qadoqlangan, steril shakldagi taomlar bemorlar palatasiga yetkazib beriladi. 
 12. Markazda hamda uning hududiy bo‘limlarida ro‘yxatga olingan onkogematologik bemorlar haqidagi ma’lumotlarni yig‘ish, saqlash va qayta ishlash uchun avtomatlashtirilgan axborot tizimi — “Kanser-registr” yaratiladi.
 13. Davolanayotgan bemor bolalarning uzoq vaqt davomida statsionar davolanishini e’tiborga olib Toshkent shahri hokimligi, Xalq ta’limi vazirligi, Sog‘liqni saqlash vazirligi hamda xalqaro xayriya fondlari va homiylar yordamida ta’lim olishning uzluksizligini ta’minlash maqsadida bemor bolalar uchun maktab tashkil etiladi. Maktabda respublika miqyosida o‘qishni davom ettirish uchun oflayn va onlayn o‘qitish tizimi joriy etiladi, bu bemor bolalarning o‘quv fanlarini samarali o‘zlashtirishiga, dasturdan qolib ketmasligiga imkon beradi.
 14. Gematologiya, onkologiya va klinik immunologiya, jumladan, leykoz kasalliklari bo‘lgan bemor bolalarning protokol bo‘yicha to‘liq hamda uzluksiz davolanishi jarayonini amalga oshirish uchun kunduzgi davolanish sharoitida ota-onalari bilan birga bo‘lishlarini ta’minlovchi hamma qulayliklarga ega bo‘lgan 200 o‘rinli “Xostel” xalqaro xayriya fondlari va homiylar yordamida tashkil etiladi.
 15. Markazda bolalar gematologiyasi, onkologiyasi va klinik immunologiyasi yo‘nalishi bo‘yicha ilmiy izlanishlarni olib borish, kadrlarni tayyorlash, qayta tayyorlash va ularning malakasini oshirish borasida tizimli chora-tadbirlar amalga oshiriladi. 
 16. Markazning ilmiy bo‘limida “Bolalar gematologiyasi, onkologiyasi va klinik immunologiyasi markazining hududiy bo‘limlari bilan ishlash”, “Xalqaro aloqalar”, “Kadrlar tayyorlash va malakasini oshirish”, “Immunologiya”, “Irsiy koagulopatiyalar va trombozlar”, “Bolalar onkologiyasi va radiatsion terapiyasi”, “Jarrohlik, anesteziologik va reanimatsion tadqiqotlar” yo‘nalishlarida o‘quv jarayonlari va ilmiy izlanishlar olib boriladi.
 17. Markaz xodimlarining salohiyatini yuksaltirish maqsadida ular yetakchi mahalliy va xorijiy tibbiy ta’lim muassasalari hamda klinikalarida jarrohlik, transplantologiya, anesteziologiya va reanimatsiya, tranfuziologiya, radiologiya, radiatsion terapiya, zamonaviy molekulyar-genetik laboratoriya va boshqa yo‘nalishlar bo‘yicha qayta tayyorlanadi va malakasi oshiriladi.
 18. Markaz tomonidan Qoraqalpog‘iston Respublikasi va viloyatlar ko‘p tarmoqli bolalar tibbiyot markazlaridagi gematologiya va onkogematologiya bo‘limlari faoliyatini qo‘llab-quvvatlash, monitoring qilish, muvofiqlashtirish uchun hududiy mutaxasssislar tayyorlanadi, qayta tayyorlanadi va malakasini oshirish jarayonlari amalga oshiriladi.
 20. Markazning istiqboldagi ustuvor maqsadlari quyidagilardan iborat:
 bolalar gematologiyasi, onkologiyasi va klinik immunologiyasi sohasida xalqaro talablarga javob beradigan nufuzli davolash muassasasi mavqeyiga ega bo‘lish;
 kadrlar salohiyati, olimlar va professorlar tarkibi borasida respublikaning eng yirik ilmiy-amaliy va o‘quv markazlari qatoridan joy olish;
 yiliga birlamchi aniqlangan 1 500 ta bemor bolalarni qabul qilish darajasiga yetish;
 bolalarda gemopoetik o‘zak hujayralari transplantatsiyasini amalga oshirish;
 zamonaviy biobankni yaratish;
 kanser-registrni yaratish.
 1. Ushbu Nizom onkologik va gematologik bemorlarning hududlardan onkologiya va gematologiyaga ixtisoslashtirilgan yo‘nalishlar bo‘yicha respublikaning bosh tibbiyot tashkilotlariga temir yo‘l va aviatransport vositalari orqali kelishi bilan bog‘liq xarajatlarni tegishli mahalliy budjet mablag‘lari hisobidan qoplab berish tartibini belgilaydi.
 2. Onkologik va gematologik bemorlarga onkologiya va gematologiyaga ixtisoslashtirilgan yo‘nalishlar bo‘yicha respublikaning bosh tibbiyot tashkilotlarida davolanish uchun belgilangan tartibda imtiyozli yo‘llanma berilgan taqdirda:
 Qoraqalpog‘iston Respublikasi, Surxondaryo, Qashqadaryo va Xorazm viloyatilaridan bemorning tanlovi asosida temir yo‘l yoki aviatransport vositalari orqali kelishi bilan bog‘liq;
 Andijon, Namangan, Farg‘ona, Sirdaryo, Jizzax, Samarqand, Navoiy, Buxoro viloyatilaridan temir yo‘l orqali kelishi bilan bog‘liq xarajatlar tegishliligi bo‘yicha mahalliy budjet mablag‘lari hisobidan to‘liq qoplab beriladi.
 3. Onkologik va gematologik bemorlarga onkologiya va gematologiyaga ixtisoslashtirilgan yo‘nalishlar bo‘yicha respublikaning bosh tibbiyot tashkilotlariga (keyingi o‘rinlarda — respublika bosh tibbiyot tashkilotlari) ushbu tibbiyot tashkilotlarining hududiy filliallari, hududiy ko‘p tarmoqli tibbiyot markazlari, hududiy bolalar ko‘p tarmoqli tibbiyot markazlari (keyingi o‘rinlarda — tibbiyot tashkilotlari) tomonidan davolanish uchun belgilangan tartibda imtiyozli yo‘llanma bilan birgalikda hududlardan — Qoraqalpog‘iston Respublikasi va viloyatlardan temir yo‘l yoki aviatransport vositalari orqali bepul kelishi uchun maxsus vaucher (keyingi o‘rinlarda — vaucher) rasmiylashtiriladi.
 4. Hududlardan respublika bosh tibbiyot tashkilotlariga temir yo‘l yoki aviatransport vositalari orqali bepul kelishini ta’minlovchi vaucher shakli O‘zbekiston Respublikasi Sog‘liqni saqlash vazirligi (keyingi o‘rinlarda — Vazirlik) tomonidan Transport vazirligi bilan kelishgan holda tasdiqlanadi.
 Bunda Vazirlik tomonidan vaucher nusxalari ko‘paytirilib tibbiyot tashkilotlariga yetkaziladi.
 5. Vazirlik har oyning 5-kuniga qadar keyingi oy davomida Qoraqalpog‘iston Respublikasi va viloyatlardan respublika bosh tibbiyot tashkilotlariga davolanish uchun belgilangan tartibda imtiyozli yo‘llanma asosida tashrif buyuruvchi bemorlar soni to‘g‘risidagi ma’lumotlarni tegishli ravishda “O‘zbekiston temir yo‘llari” AJ hamda “Uzbekistan Airways” AJga (keyingi o‘rinlarda — transport tashkilotlari) taqdim etadi.
 6. Transport tashkilotlari Vazirlik tomonidan taqdim etilgan ma’lumotlar asosida respublika bosh tibbiyot tashkilotlariga davolanish uchun belgilangan tartibda imtiyozli yo‘llanma bilan keluvchi bemorlar uchun yo‘l chiptalari zaxirasini shakllantiradi.
 7. Bemor yoki uning qonuniy vakili respublika bosh tibbiyot tashkilotlarida davolanish uchun belgilangan tartibda imtiyozli yo‘llanmani va vaucherni hamda shaxsni tasdiqlovchi hujjatni unga Toshkent shahriga kelishi uchun zarur bo‘lgan kundan uch ish kuni oldin temir yo‘l va/yoki aviatransport kassalariga taqdim qiladi va temir yo‘l va/yoki aviatransport kassalarida ushbu ish kuni davomida yo‘l chiptalari bepul rasmiylashtiriladi.
 Bunda:
 yo‘l chiptalari “Afrosiyob” elektropoyezdlari, “Sharq”, “Nasaf”, “O‘zbekiston” yo‘lovchi poyezdlari hamda havo kemasi uchun tejamkor “econom”, shuningdek, bemor yoki uning qonuniy vakili xohishiga ko‘ra shaharlararo qatnovchi yo‘lovchi poyezdi tarkibida harakatlanuvchi yo‘lovchi vagonlar uchun platskart yoki kupe toifasi bo‘yicha rasmiylashtiriladi;
 bemor yoki uning qonuniy vakili i[tiyoriga ko‘ra qo‘shimcha to‘lov asosida tejamkor “econom” toifasiga kirmaydigan yo‘l chiptalari rasmiylashtirilishi mumkin.
 8. Agar bemor yoki uning qonuniy vakili temir yo‘l va/yoki aviatransport kassalariga mazkur Nizomning 7-bandida ko‘rsatilgan muddatdan kech murojaat qilgan taqdirda, transport tashkiloti ushbu bemorning Toshkent shahriga kelishi uchun zarur bo‘lgan kunga yo‘l chiptalarini rasmiylashtirishga agar ushbu yo‘nalishda yo‘l chiptalari qolmagan bo‘lsa, majbur hisoblanmaydi.
 9. Vauchersiz temir yo‘l va/yoki aviatransport kassalariga murojaat qilgan bemorlarga belgilangan tartibda pullik asosda yo‘l chiptalari rasmiylashtiriladi.
 10. Tibbiyot tashkilotlari tomonidan taqdim etilgan vaucherlar asosida rasmiylashtirilgan yo‘l chiptalari hisoboti transport tashkilotlarining tegishli hududdiy bo‘linmalari tomonidan umumlashtiriladi hamda har oy yakuni bo‘yicha keyingi oyning 5-kuniga qadar to‘lovni amalga oshirish yuzasidan talabnomani shakllantiradi va tegishli ravishda Qoraqalpog‘iston Respublikasi Vazirlar Kengashi, viloyatlar hokimliklari va Qoraqalpog‘iston Respublikasi Sog‘liqni saqlash vazirligi va viloyatlar sog‘liqni saqlash boshqarmalariga yuboradi.
 11. Qoraqalpog‘iston Respublikasi Vazirlar Kengashi va viloyatlar hokimliklari transport tashkilotlarining tegishli hududiy bo‘linmalari tomonidan taqdim etilgan to‘lovni amalga oshirish yuzasidan talabnoma asosida o‘n kun muddat ichida mahalliy budjet mablag‘lari hisobidan transport tashkilotlari tomonidan ko‘rsatilgan xizmatlar bo‘yicha xarajatlarni qoplab beradi.
 12. Tibbiyot tashkilotlari rahbarlari onkologik va gematologik bemorlarga vaucherlarni maqsadli rasmiylashtirish uchun shaxsan javobgar hisoblanadi.
 13. Ushbu Nizom talablari buzilishida aybdor bo‘lgan shaxslar qonunchilik hujjatlarida belgilangan tartibda javob beradilar.
 1. Ushbu Nizom tibbiy xizmatlar ko‘rsatishning onkologiya va gematologiyaga ixtisoslashtirilgan yo‘nalishlari bo‘yicha respublikaning bosh tibbiyot tashkilotlari (keyingi o‘rinlarda — respublika bosh tibbiyot tashkilotlari) yo‘llanmalari asosida davlat va nodavlat tibbiyot tashkilotlarida pozitron-emission tomografiya tekshiruvidan o‘tish bilan bog‘liq xarajatlarni davlat budjeti mablag‘lari hisobidan qoplab berish tartibini belgilaydi.
 2. Ushbu Nizom qoidalari davlat budjeti mablag‘lari hisobidan tibbiy yordam ko‘rsatiladigan imtiyozli toifaga kiruvchi bemorlarni (O‘zbekiston Respublikasi Prezidenti, Vazirlar Mahkamasi va Sog‘liqni saqlash vazirligi (keyingi o‘rinlarda — Vazirlik) tomonidan belgilangan tartibda aniqlanadigan O‘zbekiston Respublikasi Davlat budjeti mablag‘lari hisobiga tibbiy yordam ko‘rsatiladigan mijozlar) pozitron-emission tomografiya tekshiruvidan o‘tish bilan bog‘liq xarajatlarni qoplab berish uchun davlat va nodavlat tibbiyot tashkilotlariga nisbatan tatbiq etiladi.
 Ushbu Nizom talablari shoshilinch tibbiy yordam, tez tibbiy yordam va kechiktirib bo‘lmaydigan tibbiy yordam ko‘rsatish tartibiga (holatlariga) nisbatan tatbiq etilmaydi.
 3. Pozitron-emission tomografiya tekshiruvidan o‘tish bilan bog‘liq xarajatlarni davlat budjeti mablag‘lari hisobidan qoplab berish bo‘yicha maxsus yo‘llanma (keyingi o‘rinlarda — maxsus yo‘llanma) respublika bosh tibbiyot tashkilotlari tomonidan tegishliligi bo‘yicha davolanish uchun belgilangan tartibda imtiyozli yo‘llanma asosida kelgan bemorlarga beriladi.
 4. Maxsus yo‘llanma beriladigan kasalliklar ro‘yxati (keyingi o‘rinlarda — kasalliklar ro‘yxati) Vazirlik tomonidan O‘zbekiston Respublikasi Moliya vazirligi bilan kelishgan holda tasdiqlanadi.
 5. Maxsus yo‘llanma respublika bosh tibbiyot tashkilotlari tomonidan kasalliklar ro‘yxatiga muvofiq bemorni dastlabki tibbiy tekshiruvdan o‘tkazishda pozitron-emission tomografiya tekshiruvidan o‘tish lozimligi to‘g‘risida xulosa bo‘lganda bemorga ushbu Nizomga ilovada keltirilgan shaklda beriladi.
 6. Maxsus yo‘llanma Markaz rahbari tomonidan bir ish kuni ichida rasmiylashtiriladi.
 7. Respublika bosh tibbiyot tashkilotlari:
 davlat tibbiyot tashkilotlari tomonidan o‘tkazilgan pozitron-emission tomografiya tekshiruvi uchun Vazirlik tomonidan O‘zbekiston Respublikasi Moliya vazirligi bilan kelishgan holda tasdiqlanadigan preyskurant bo‘yicha to‘lovlarni amalga oshiradi;
 nodavlat tibbiyot tashkilotlariga Vazirlar Mahkamasining 2020-yil 10-yanvardagi 16-son qarori bilan tasdiqlangan O‘zbekiston Respublikasi Sog‘liqni saqlash vazirligi tuzilmasidagi tashkilotlarda autsorsing xizmatlari ko‘rsatish tartibi to‘g‘risidagi nizomga muvofiq autsorsing shartlari asosida maxsus yo‘llanmalar bo‘yicha ko‘rsatilgan xizmat hajmiga mutanosib ravishda to‘lovlarni amalga oshiradi.
 8. Maxsus yo‘llanma asosida imtiyozli toifaga kiruvchi bemorlarni pozitron-emission tomografiya tekshiruvidan o‘tish bilan bog‘liq xarajatlar respublika budjetidan O‘zbekiston Respublikasi Sog‘liqni saqlash vazirligiga tegishli yo‘nalish uchun ajratilgan mablag‘lar hisobidan qoplanadi.
 9. Maxsus yo‘llanma asosida imtiyozli toifaga kiruvchi bemorlarning pozitron-emission tomografiya tekshiruvidan o‘tishi bilan bog‘liq xarajatlar nodavlat tibbiyot tashkilotlarida ko‘rsatilganda belgilangan tartibda soliq imtiyozlari taqdim etilishi natijasida haqiqatda bo‘shagan jami mablag‘larning 25 foizi hisobidan qoplanishi mumkin.
 10. Nodavlat tibbiyot tashkilotlarida belgilangan tartibda soliq imtiyozlari taqdim etilishi natijasida haqiqatda bo‘shagan jami mablag‘larning 25 foizi hisobidan pozitron-emission tomografiya tekshiruvidan o‘tuvchi bemorlar soni Vazirlik tomonidan tegishli nodavlat tibbiyot tashkiloti bilan kelishgan holda belgilanadi va ushbu ma’lumotlar har chorakda respublika bosh tibbiyot tashkilotlariga taqdim etiladi.
 11. Davlat tibbiyot tashkilotlarida pozitron-emission tomografiya tekshiruvini o‘tkazish bilan bog‘liq xarajatlar maxsus yo‘llanma bergan tibbiyot yoki tekshiruvni o‘tkazgan tibbiyot tashkiloti, shuningdek, respublika budjetidan O‘zbekiston Respublikasi Sog‘liqni saqlash vazirligiga tegishli yo‘nalish uchun ajratilgan mablag‘lar hisobidan qoplanishi Vazirlik tomonidan belgilanadi.
 12. O‘tkazilgan pozitron-emission tomografiya tekshiruvi natijasida yuzaga kelgan asoratlar bilan bog‘liq qo‘shimcha xarajatlar tegishliligi bo‘yicha pozitron-emission tomografiya tekshiruvini o‘tkazgan tashkilot hisobidan qoplanadi.
 13. Agar bemor pozitron-emission tomografiya tekshiruvi uchun tegishli maxsus yo‘llanmasiz davlat va nodavlat tibbiyot tashkilotiga bevosita o‘zi murojaat etsa, tekshiruv belgilangan tartibda amalga oshiriladi.
 14. Pozitron-emission tomografiya tekshiruvi uchun davlat va nodavlat tibbiyot tashkilotiga berilgan maxsus yo‘llanma qat’iy hisobot beriladigan hujjat hisoblanadi, berilgan maxsus yo‘llanma bo‘yicha hisobot shakli Vazirlik tomonidan tasdiqlanadi.
 15. Respublika bosh tibbiyot tashkilotlari rahbarlari maxsus yo‘llanmalarning maqsadli berilishi va tasdiqlangan tibbiy yordam sifati standartlariga hamda ushbu Nizom talablariga muvofiq tibbiy yordam ko‘rsatilishi uchun shaxsan javobgar hisoblanadi.
 16. Ushbu Nizom talablari buzilishida aybdor bo‘lgan shaxslar qonunchilik hujjatlarida belgilangan tartibda javob beradilar.